Bariš (lidn)

Bariš () om Venäman lidn da lidnankund Ul'janovskan agjan päivlaskmas. Se om Barišan rajonan administrativine keskuz.

 Istorii 
Eländpunktan aluz om pandud vl 1925 kahten žilon ühtištusel: Troickoje-Kurse-külä da Marjinan bumagfabrikan radnikžilo. Nimitihe raudtestancijan mödhe, radab vspäi 1898. Vn 1954 22. päiväl tal'vkud ühtištadihe Bariš-radnikžilod Gurjevkan vatefabrikan radnikžilonke da anttihe lidnan statusad. Vozil 1975−2008 lidn oli alištunu agjan tobmudele oikti.

Barišan ižandusen päsarakod oma sauvondmaterialiden tegimed (katuzmaterialad, asfal't), tekstil'tegimišt omblendfabrikanke, sömtegimišt (lindferm i Rosrezerv:an lihategim), mugažo mebel'fabrik radab. Ende jauhontegim i bumagan fabrik radoiba mugažo.

 Geografijan andmused 
Lidn sijadase rajonan keskuzpalas, Volgaveren ülüdel, 200 m ü.m.t. keskmäižel korktusel, seižub Bariš-jogen oiktal randal (Suran oiged ližajogi, Volgan bassein).

Matkad Ul'janovskhasai om 139 km pohjoižpäivnouzmha avtol. Lähembaine lidn om Inz 65 km lodeheze avtotedme vai raudtedme.

 Tobmuz 
Bariš om lidnankundan üks'jäižeks eländpunktaks.

Lidnankundan tobmuden pämez' om sen Deputatoiden nevondkundan ezimez'. Lidnankundan erigoittud Administracii om likvidiruidud vn 2014 sügüz'kus, rajonan administracii tegeb sen velgusidme.

 Eläjad 
Vl 1959 lidnan eläjiden lugu oli 17 909 ristitud. Vn 2010 Venäman rahvahanlugemižen mödhe 17 149 ristitud elihe lidnas, rajonan nell' ühesandest, vn 2021 — 14 924 ristitud. Kaik 16 147 eläjad oli lidnas vl 2017. Kaikiš suremb lidnan ristitišt oli 21 900 eläjad vl 1996.

Ortodoksižen hristanuskondan koume pühäpertidBarišan pühäpertid sobory.ru-saital.  oma kaičenus i saudud lidnas: Eläban Eziauguižen Stroican kafedraline päjumalanpert' lidnan keskuzpalas vspäi 1754 i kaks' jumalanpertid.

Lapsiden opendusen aluzkundad oma kuz' nimitadud i nomeruidud päivkodid, nell' keskškolad (nomer 1..4), lapsiden sädamižen pert', čomamahtoiden škol, lapsiden da norišton sportškol. Kaks' specialižen keskopendusen aluzkundad oma avaitud: Barišan industrialiž-tehnologine tehnikumBarišan industrialiž-tehnologine tehnikuman sait (bitt.oshkole.ru).  i Barišan kolledžBarišan kolledžan sait (barish.ulstu.ru).  — Ul'janovskan ekonomikan da oiktusen tehnikuman filial.

 Transport 
Bariš-raudtestancii radab «Saransk — Sizran'»-jonol.

«Ul'janovsk — Inz»-avtote (suvine) läbitab lidnad päivnouzmaspäi lodeheze.

 Homaičendad 

 Irdkosketused 
 Lidnankundan i Barišan rajonan tobmuden sait (barysh.gosuslugi.ru). 

Kategorii:Ul'janovskan agjan lidnad
Kategorii:Venäman lidnad
Kategorii:Eländpunktad kirjamišton mödhe
*